**NOTĂ INFOMATIVĂ**

**la proiectul Legii pentru modificarea și completarea unor acte legislative**

**1.Condițiile ce au impus elaborarea proiectului și finalitățile urmărite.**

Potrivit Strategiei reformei cadrului de reglementare a activității de întreprinzător pentru anii 2013-2020, aprobată prin Hotărârea Guvernului nr. 1021 din 16 decembrie 2013, realizarea și menținerea unui mediu de afaceri cât mai propice ocupă un loc important pe agenda politicilor publice pe plan internațional. Având angajamentul de a crea un mediu de afaceri mai bun, Republica Moldova a implementat un șir de reforme ale cadrului de reglementare a activității de întreprinzător în vederea stimulării competitivității economiei naționale. Inițiativa reformei cadrului de reglementare a cuprins un număr de amendamente a cadrului normativ și instituțional care vizau crearea unui mediu de afaceri mai bun. O realizare cheie a fost aprobarea în 2012 a Legii nr. 131 privind controlul de stat asupra activității de întreprinzător. Această lege s-a bazat pe principii și bune practici internaționale și a introdus proceduri de control unificate. Legea a mai permis să fie redus numărul inspectoratelor la 33 de entități organizate în 18 domenii de control de la un număr estimat de 64 de instituții de control existente anterior. Cu toate acestea, impactul așteptat al reformelor nu a fost pe deplin materializat.

Ca parte a Proiectului de reformă a climatului investițional în Moldova al Corporației Financiare Internaționale (IFC), Jacobs, Cordova și Asociaţii (JC&A) au efectuat un studiu comprehensiv și o analiză a funcțiilor de inspecție/control în Republica Moldova care afectează mediul de afaceri din țară. Scopul acestui studiu a fost să identifice, prin dovezi, care sunt provocările curente cu care se confruntă Guvernul în procesul de facilitare a reformelor cadrului legal și instituțional din domeniul inspecțiilor/controalelor de stat, precum și să ofere opțiuni de politici pentru implementarea unor reforme cu potențial. În urma unei analize juridice extensive a 244 de acte normative și a unui sondaj instituțional a 74 de autorități și organe publice care la moment interacționează cu mediul de afaceri, acest studiu a documentat dublările, suprapunerile, lacunele, punctele slabe și deficiențele care încă persistă în acest domeniu și care limitează efectele benefice pentru mediul de afaceri, cetățeni, precum și pentru inspectoratele propriu-zise și bugetul de stat.

Drept urmare, Legea nr.131 din 08 iunie 2012 privind controlul de stat asupra activității de întreprinzător a fost modificată prin Legea nr. 230 din 23 septembrie 2016 pentru modificarea şi completarea unor acte legislative, prevederile căreia urmează a fi implementate. Aceste modificări presupun excluderea dublării controalelor pe baza acelorași criterii de risc și reducerea numărului organelor de control a activității de întreprinzător de la 58 de organe, inclusiv 33 organe de control explicit prevăzute de lege și 25 organe cu funcții indirecte de control, la un număr de 18 organe de control. Pentru obținerea acestui deziderat, se impune armonizarea legislației în vigoare cu prevederile Legii nr.230/2016.

Proiectul Legii pentru modificarea și completarea unor acte legislative își propune drept obiectiv aducerea în concordanță a legislației, care reglementează activitatea de control a entităților care urmează să facă parte din Inspectoratul pentru Supraveghere Tehnică și Inspectoratul pentru Protecția Mediului ce vor fi create. Totodată, vor fi revizuite prevederile Codului contravențional nr. 218 din 24 octombrie 2008 pentru a delimita clar competența de constatare a contravențiilor în domeniile aferente și aplicare a sancțiunilor.

Scopul proiectului Legii pentru modificarea și completarea unor acte legislative este de a determina în cadrul legislației primare a atribuțiilor ce revin noilor inspectorate, reieșind din modificările operate prin Legea nr.230/2016 și anume:

* pentru Inspectoratul pentru Supraveghere Tehnică – controlul de stat în domeniul siguranței obiectelor industriale periculoase, siguranței antiincendiare și protecției civile, construcțiilor și urbanismului, siguranței ocupaționale, supravegherii pieței privind materialele de construcție și utilajele/obiectele industriale periculoase, geodeziei și cartografiei, precum și al respectării condițiilor de licențiere conform domeniului aferent;
* pentru Inspectoratul pentru Protecția Mediului – controlul de stat în domeniul protecției mediului, resurselor forestiere, piscicole, acvatice, solului, utilizării subsolului și resurselor naturale, eficienței energetice, siguranței radiologice și nucleare, siguranței ocupaționale, precum și al respectării condițiilor de licențiere conform domeniului aferent.

**2. Principalele prevederi ale proiectului și evidențierea elementelor noi.**

Prin proiectul Legii pentru modificarea și completarea unor acte legislative sunt operate modificări și completări în mai multe legi ce reglementează domeniile care sunt date în competența Inspectoratului pentru Supraveghere Tehnică și a Inspectoratului pentru Protecția Mediului. Legile care suportă modificări fundamentale sunt: - Legea nr. 131 din 8 iunie 2012 privind controlul de stat asupra activității de întreprinzător; - Legea nr. 267-XIII din 09 noiembrie 1994 privind apărarea împotriva incendiilor; - Legea nr. 271-XIII din 9 noiembrie 1994 cu privire la protecția civilă, precum și Codul contravențional nr. 218 din 24 octombrie 2008.

Legea nr. 131 din 8 iunie 2012 privind controlul de stat asupra activității de întreprinzător este modificată în sensul asigurării aplicării uniforme a normelor ce reglementează procedura de efectuare a controlului de către toate instituțiile cu atribuții de control, indiferent de statutul acestora. Legislația care reglementează domeniile de activitate a Agenției Naționale pentru Reglementare în Energetică, Agenției Naționale pentru Reglementare în Comunicații Electronice și Tehnologia Informației, Consiliului Coordonator al Audiovizualului, Consiliului Concurenței, Agenției Naționale de Reglementare a Activităților Nucleare și Radiologice le atribuie acestora un statut special, comparativ cu alte organe cu funcții de control, însă în ceea ce privește efectuarea controlului de stat asupra activității de întreprinzător se impune o abordare identică referitor la planificarea controlului, întocmirea planului controalelor și periodicitatea controalelor planificate, inițierea, notificarea și durata controalelor, conținutul și procedura de emitere/înregistrare a delegației de control, precum și a procedurii de contestare a acțiunilor inspectorilor. Aplicarea uniformă a normelor ce reglementează procedura de efectuare a controlului de către toate instituțiile cu atribuții de control, inclusiv cele cu statut special, în nici un caz nu afectează autonomia acestor organe, ci are drept scop evitarea interpretărilor și abuzurilor, cât și stabilirea unor excepții pentru activitățile de control, care trebuie să se bazeze pe principiul proporționalității și oportunității controlului, indiferent de domeniul de activitate.

Dat fiind faptul, că Curtea de Conturi este unica autoritate publică a statului care exercită controlul asupra formării, administrării și întrebuințării resurselor financiare publice și administrării patrimoniului public prin realizarea auditului extern în sectorul public în calitate de instituție supremă de audit și este protejată legal de interferența din partea organelor de drept sau cu funcții de control, aceasta este exclusă din prevederile Legii nr. 131/2012. Totodată, în lista autorităților cu statut special din Legea nr. 131/2012 este inclusă Agenția Națională de Reglementare a Activităților Nucleare și Radiologice, deoarece în afara funcției de control şi supraveghere de stat a asigurării securității activităților nucleare şi radiologice, aceasta are statut de autoritate publică de reglementare și autorizare a activităților nucleare și radiologice, de monitorizare a implementării prevederilor tratatelor internaționale în domeniu și deține, conform legislației în vigoare, nivelul necesar de independență în exercitarea funcțiilor prevăzute de lege.

În vederea asigurării conformității reglementărilor naționale cu DIRECTIVA 2013/59/EURATOM, Legea nr.132 din 8 iunie 2012 privind desfășurarea în siguranță a activităților nucleare și radiologice se completează cu o nouă funcție pentru Agenția Națională de Reglementare a Activităților Nucleare și Radiologice: informarea, educarea și formarea profesională corespunzătoare a tuturor persoanelor ale căror sarcini necesită competențe specifice în domeniul protecției radiologice. O altă prevedere importantă, presupune posibilitatea contestării măsurilor de constrângere aplicate de Agenție, în cadrul Consiliilor de soluționare a disputelor așa cum prevede Legea nr.131/2012. Mai mult ca atât, Agenția va avea dreptul să acorde, în bază de contract, servicii contra plată.

Controlul siguranței radiologice și nucleare este scos din competența Inspectoratului pentru Protecția Mediului. Mai mult ca atât, domeniul de control a Inspectoratului pentru Protecția Mediului se completează cu controlul protecției aerului atmosferic, florei și faunei, domenii ce nu sunt enumerate în anexa la Legea nr. 131/2012.

Inițial se preconiza, că Inspectoratul pentru Protecția Mediului va avea nu numai funcții de control, ci și competență de autorizare a activităților din domeniul protecției mediului și utilizării resurselor naturale, adică atribuții a unei agenții pentru protecția mediului. Însă, dat fiind faptul, că autoritatea centrală pentru resursele naturale și mediu consideră oportună delimitarea competențelor, astfel încât să fie creată o agenție cu atribuții de implementare a politicilor, elaborare și monitorizare a sistemelor informaționale integrate a mediului și resurselor naturale, expertiză și autorizare a domeniilor aferente, precum și raportare, și separat a unui inspectorat cu atribuții de control în domeniu, inclusiv în vederea excluderii unui potențial conflict de interese, dar și concentrării tuturor atribuțiilor din domeniu în cadrul unei singure autorități, din anexa la Legea nr. 131/2012 se exclude din competența Inspectoratului pentru Protecția Mediului funcția de control a respectării condițiilor de licențiere conform domeniului aferent, funcție care va fi exercitată de Agenția pentru Protecția Mediului ce urmează a fi creată.

În contextul modificării Legii nr. 131/2012, se exclude din competența Inspectoratului pentru Supraveghere Tehnică funcția de control a domeniului arheologie și protecție a monumentelor, funcție ce urma să fie preluată de la Agenția de Inspectare și Restaurare a Monumentelor și Agenția Națională Arheologică, deoarece aceste agenții nu efectuează controlul de stat asupra activității de întreprinzător, ci au atribuții de asigurare a protejării, conservării și restaurării monumentelor, respectiv, de protejare și valorificare a patrimoniului arheologic. Pentru a exclude interpretările, în Legea nr. 1530-XII din 22 iunie 1993 privind ocrotirea monumentelor, sunt operate modificări la art.161, astfel că în denumirea Agenției de Inspectare și Restaurare a Monumentelor, cuvintele „de Inspectare” se substituie cu cuvintele „pentru Protecție”; Agenția va avea competența de cercetare pe teren a monumentelor de istorie, artă și arhitectură și a zonelor lor de protecție, precum și verificare a respectării de către deținătorii cu orice titlu juridic a acestor monumente a legislației în domeniul ocrotirii monumentelor; orice verificare și solicitare de informații cu privire la monumentele de istorie, artă și arhitectură și zonele lor de protecție, care se încadrează în noțiunea de control de stat în raport cu agenții economici, va putea fi desfășurată doar la inițiativa și cu implicarea directă a Inspectoratului pentru Supraveghere Tehnică.

Agenția de Inspectare și Restaurare a Monumentelor și Agenția Națională Arheologică vor avea în continuare funcția de constatare a contravențiilor în domeniile aferente. Astfel, Codul contravențional în art. 4238 prevede, că constatarea contravențiilor legate de încălcarea legislației cu privire la patrimoniul cultural și monumentele de for public este de competența Agenției de Inspectare și Restaurare a Monumentelor pentru contravențiile legate de monumente de istorie și cultură de categorie națională, direcțiilor/secțiilor/serviciilor cultură ale autorităților publice locale pentru contravențiile legate de monumente de istorie și cultură de categorie locală și Agenției Naționale Arheologice pentru contravențiile legate de bunurile patrimoniu cultural – situri arheologice. Totuși, Legea nr. 1530/1993 prevede în calitate de agenți constatatori, în afară de organele de stat pentru ocrotirea monumentelor și comisiile împuternicite de Ministerul Culturii. În scopul evitării interpretărilor și abuzurilor, comisiile împuternicite de Ministerul Culturii vor fi excluse din lista agenților constatatori, așa cum este prevăzut la moment în art. 57 din Legea nr. 1530/1993.

Modificarea Legii nr. 131/2012 mai vizează schimbarea denumirii Inspectoratului pentru Supraveghere Tehnică în **Agenția pentru Supraveghere Tehnică**, din considerentul că acest organ nu va avea numai funcții de control, ci și atribuții în ceea ce privește autorizarea domeniilor aferente, atribuții care sunt improprii unui inspectorat, potrivit Legii nr. 98 din 4 mai 2012 privind administrația publică centrală de specialitate.

Prin acest proiect de lege controlul şi supravegherea tehnică de stat în domeniul securității industriale este transferat din competența Inspectoratului Principal de Stat pentru Supravegherea Tehnică a Obiectelor Industriale Periculoase în competența Agenției pentru Supraveghere Tehnică, care va fi creată. În acest sens, sunt supuse modificării: - Legea nr.592-XIII din 26 septembrie 1995 privind transportul prin conducte magistrale; -Legea nr. 461-XV din 30 iulie 2001 privind piața produselor petroliere; - Codul subsolului al Republicii Moldova nr. 3-XVI din 02 februarie 2009; - Legea nr.116 din 18 mai 2012 privind securitatea industrială a obiectelor industriale periculoase; - Legea nr. 108 din 27 mai 2016 cu privire la gazele naturale.

Controlul de stat al calității în construcții, cât și controlul respectării proiectului de reconstrucție și a condițiilor prevăzute în autorizația pentru executarea lucrărilor de reconstrucție trece din competența Inspecției de Stat în Construcții în competența Agenției pentru Supraveghere Tehnică. Din aceleași considerente, solicitantul (beneficiarul) autorizației de construire/desființare este obligat ca până la începerea lucrărilor autorizate, să informeze Inspectoratului pentru Supraveghere Tehnică. La efectuarea controlului de stat al calității în construcții, Agenția pentru Supravegherea Tehnică va supraveghea păstrarea integrității monumentelor, precum și a siturilor arheologice asupra cărora se efectuează lucrări de construcții sau care pot fi afectate de aceste lucrări, iar la inițierea controlului de stat în acest scop, vor fi cooptați specialiștii din cadrul Agenției pentru Protecția și Restaurarea Monumentelor. În acest sens, sunt supuse modificării: - Legea nr. 721-XIII din 2 februarie 1996 privind calitatea în construcții; - Legea nr. 75 din 30 aprilie 2015 cu privire la locuințe și Legea nr.163 din 9 iulie 2010 privind autorizarea executării lucrărilor de construcție.

Controlul asupra respectării legislației în domeniul geodeziei, cartografiei și geoinformaticii; controlul asupra nivelului tehnic, calității, gradului de asigurare metrologică a lucrărilor topografo-geodezice, cartografice, geoinformatice şi fotogrammetrice pe teritoriul țării; controlul lucrărilor topografo-geodezice, cartografice, geoinformatice și al prospecțiunilor tehnice executate de către întreprinderi, instituții și organizații (cu excepția celor ce sunt de competența Ministerului Apărării), inclusiv asupra respectării regimului și a modului de elaborare (întocmire), de utilizare, de multiplicare, de păstrare, de transmitere și de evidență a materialelor speciale și a geoinformaţiei în cadrul executării acestor lucrări; evidența generală a punctelor geodezice de pe teritoriul țării, controlul și supravegherea întreținerii și integrității lor; supravegherea respectării de către subiecții activității geodezice și cartografice a cerințelor documentelor normative și tehnice în domeniu; supravegherea demarcării corecte a frontierei de stat a Republicii Moldova; evidența și recepția de stat a lucrărilor geodezice, cartografice și geoinformatice; evidența schimbării denumirilor geografice și controlul asupra corectitudinii folosirii acestora; în limitele competenței sale, atribuții în domeniul standardizării, metrologiei și certificării, asigurarea măsurărilor geodezice, verificarea și standardizarea mijloacelor geodezice de măsurat, certificarea produselor geodezice, cartografice și geoinformatice, controlul metrologic și supravegherea în domeniu; înregistrarea în regim on-line a lucrărilor topografo-geodezice, cartografice și geoinformatice trece din competența Inspectoratul de Stat pentru Supravegherea Geodezică, Tehnică și de Regim în competența Agenției pentru Supraveghere Tehnică. În acest sens se modifică Legea nr. 778-XV din 27 decembrie 2001 cu privire la geodezie, cartografie și geoinformatică.

Marea majoritate a acestor modificări vizează doar substituirea denumirii instituțiilor abilitate cu funcții de control în domeniile aferente – Inspectoratul Principal de Stat pentru Supravegherea Tehnică a Obiectelor Industriale Periculoase, Inspecția de Stat în Construcții, Inspectoratul de Stat pentru Supravegherea Geodezică, Tehnică și Regim – cu denumirea Agenției pentru Supraveghere Tehnică, care va fi creată urmare a modificărilor operate prin Legea nr. 230/2016.

În vederea reducerii numărului organelor de control a activității de întreprinzător Inspectoratul Energetic de Stat va fi absorbit de Agenția Națională pentru Reglementare în Energetică. În acest sens, se modifică Legea nr.1525-XIII din 19 februarie 1998 cu privire la energetică și anexa din Legea nr. 160 din 22 iulie 2011 privind reglementarea prin autorizare a activității de întreprinzător.

Modificări mai complexe sunt propuse la: - Legea nr. 267-XIII din 09 noiembrie 1994 privind apărarea împotriva incendiilor; - Legea nr. 271-XIII din 9 noiembrie 1994 cu privire la protecția civilă și, respectiv, Legea Serviciului Protecției Civile și Situațiilor Excepționale nr. 93-XVI din 05 aprilie 2007, așa încât exercitarea supravegherii de stat asupra asigurării apărării împotriva incendiilor și supravegherea de stat asupra realizării acțiunilor de protecție civilă trec din competența Serviciului Protecției Civile și Situațiilor Excepționale în competența Agenției pentru Supraveghere Tehnică.

Serviciul Protecției Civile și Situațiilor Excepționale își păstrează funcțiile de bază de prevenire și stingere a incendiilor, cercetare a cazurilor de incendiu; protecție a populației și a proprietății în condițiile situațiilor excepționale; executare a lucrărilor de salvare și altor lucrări de neamânat în condițiile situațiilor excepționale, lichidare a efectelor acestora.

În același timp, inspectorii Agenției pentru Supraveghere Tehnică vor efectua controlul asupra asigurării apărării împotriva incendiilor și realizării acțiunilor de protecție civilă, cu participarea colaboratorilor Serviciului Protecției Civile și Situațiilor Excepționale. Mai mult ca atât, Agenția pentru Supraveghere Tehnică va întocmi, cu participarea obligatorie a colaboratorilor organelor serviciului de salvatori și pompieri, Dosarul de supraveghere a obiectivului, va transmite o copie a dosarului, precum și orice modificare a informației ce se conține în dosar serviciului de salvatori și pompieri, astfel ca serviciul de salvatori și pompieri să dețină toată informația cu privire la orice obiectiv, necesară în caz de producere a unui incendiu.

Totodată, Serviciul Protecției Civile și Situațiilor Excepționale va avea în continuare competența de elaborare a normelor și regulilor de apărare împotriva incendiilor; emitere a avizelor asupra proiectelor de standarde, condiții tehnice, norme și reguli ce conțin reglementări de apărare împotriva incendiilor; informare a populației despre siguranța la incendiu a obiectivelor; instruire a salariaților în ceea ce privește normele și regulile de apărare împotriva incendiilor; acordare a suportului formațiunilor benevole de pompieri în organizarea lucrărilor de profilaxie și a pregătirii de luptă; elaborare și realizare a programelor speciale de protecție a populației și a economiei naționale, de pregătire și dotare a formațiunilor Protecției Civile; elaborare a proiectelor de acte legislative și normative, standarde, norme și reguli, cât și planuri cu privire la protecția civilă; elaborare a programelor şi organizare a pregătirii organelor de administrare, forțelor Protecției Civile, precum și instruire a populației pentru protecția civilă etc.

În legătură cu crearea Inspectoratului pentru Protecția Mediului, proiectul Legii pentru modificarea şi completarea unor acte legislative operează modificări în mai multe legi ce țin de protecția mediului înconjurător și folosirea resurselor naturale, cum ar fi: - Legea nr. 1515-XII din 16 iunie 1993 privind protecția mediului înconjurător; - Legea nr. 1102-XIII din 06 februarie 1997 cu privire la resursele naturale; - Legea nr. 1422-XII din 17 decembrie 1997 privind protecția aerului atmosferic; - Codul silvic nr. 887-XIII din 21 iunie 1996; - Codul subsolului nr. 3-XVI din 02 februarie 2009; - Legea apelor nr. 272 din 23 decembrie 2011; - Legea nr. 440-XIII din 27 aprilie 1995 cu privire la zonele și fîşiile de protecție a apelor rîurilor și bazinelor de apă; - Legea nr. 149-XVI din 8 iunie 2006 privind fondul piscicol, pescuitul și piscicultura; - Legea regnului animal nr. 439-XIII din 27 aprilie 1995; - Legea regnului vegetal nr. 239-XVI din 8 noiembrie 2007; - Legea nr. 851-XIII din 29 mai 1996 privind expertiza ecologică; - [Legea nr. 1540-XIII din 25 februarie 1998](lex:LPLP199802251540) privind plata pentru poluarea mediului; - Legea nr. 209 din 29 iulie 2016 privind deșeurile.

Inspectoratul pentru Protecția Mediului ce urmează a fi creat va prelua funcțiile de control în ceea ce privește protecția mediului înconjurător și folosirea resurselor naturale de la Inspectoratul Ecologic de Stat, Serviciului Piscicol și Agenția pentru Geologie și Resurse Minerale. Actuala stare de lucruri accentuează necesitatea reformei instituționale, în vederea delimitării clare a competențelor de control și excluderea dublărilor și suprapunerilor existente între funcțiile de control ale entităților de la care urmează a fi preluate aceste funcții și asigurată exercitarea din partea unui organ – Inspectoratul pentru Protecția Mediului – a controlului de stat asupra stării mediului și componenților lui. Astfel, vor fi reduse cheltuielile și va fi asigurat un management eficient în domeniu.

Proiectul de lege presupune acordarea Inspectoratului pentru Protecția Mediului a unor noi atribuții în cadrul activității de control asupra respectării legislației în domeniu, și anume dreptul „de a sigila instalații, echipamente tehnice, încăperi și alte bunuri mobile și imobile utilizate în activități neautorizate/ilicite de dobândire a resurselor naturale” și dreptul „de a sigila instalațiile de captare a apei și de a restricționa accesul la sursele de apă dacă utilizarea acesteia nu este autorizată sau dacă au fost constatate încălcări foarte grave ale reglementărilor legale de folosință și de protecție a apelor în cadrul controlului de stat”. În acest sens, se completează art.27 din Legea nr. 1515-XII din 16 iunie 1993 privind protecția mediului înconjurător și art.56 din Legea apelor nr. 272 din 23 decembrie 2011. Totodată, Inspectoratul pentru Protecția Mediului va avea dreptul „de a emite decizii privind repararea prejudiciilor cauzate resurselor de apă ca rezultat al poluării și/sau folosirii neautorizate/neraționale ale acesteia.”

Codul subsolului nr.3-XVI din 02.02.2009 se completează cu art. 761, potrivit căruia Agenția pentru Geologie și Resurse Minerale va avea competența de monitorizare a efectuării lucrărilor de cercetări geologice efectuate din contul mijloacelor bugetului de stat.

Proiectul Legii pentru modificarea și completarea unor acte legislative operează modificări și în anexa la Legea nr. 160 din 22 iulie 2011 privind reglementarea prin autorizare a activității de întreprinzător, în vederea specificării organelor care vor avea funcția de autorizare a domeniului aferent, după crearea Agenției pentru Supraveghere Tehnică și Inspectoratului pentru Protecția Mediului. Astfel, competența de emitere a actelor permisive trece de la Inspectoratul pentru Supravegherea Tehnică a Obiectelor Industrial Periculoase la Agenția pentru Supravegherea Tehnică, de la Inspectoratul Ecologic de Stat și Serviciul Piscicol la Agenția pentru Protecția Mediului și, respectiv, de la Inspectoratul Energetic de Stat la Agenția Națională pentru Reglementare în Energetică.

În scopul evitării abuzurilor din partea autorităților investite cu posibilitatea aplicării măsurilor restrictive, cum ar fi Inspectoratul pentru Protecția Mediului, Agenția pentru Supraveghere Tehnică, Agenția Națională pentru Reglementare în Energetică, Agenția Națională pentru Reglementare în Comunicații Electronice și Tehnologia Informației și Agenția Națională de Reglementare a Activităților Nucleare și Radiologice sunt stabilite cazurile și limitele în care aceste măsuri pot fi aplicate, precum și dreptul de contestare a acestora în Consiliile de soluționare a disputelor, potrivit Legii nr.131/2012. Pentru realizarea acestui scop se modifică: - Legea nr. 1515-XII din 16 iunie 1993 privind protecția mediului înconjurător; - Legea nr. 267-XIII din 09 noiembrie 1994 privind apărarea împotriva incendiilor; - Legea nr. 271-XIII din 9 noiembrie 1994 cu privire la protecția civilă; - Legea nr.1525-XIII din 19 februarie 1998 cu privire la energetică; - Legea comunicațiilor electronice nr.241-XVI din 15 noiembrie 2007; - Legea apelor nr. 272 din 23 decembrie 2011; - Legea nr.116 din 18 mai 2012 privind securitatea industrială a obiectelor industriale periculoase și Legea nr.132 din 8 iunie 2012 privind desfășurarea în siguranță a activităților nucleare și radiologice.

În contextul reformei instituționale și creării Agenției pentru Supraveghere Tehnică și Inspectoratului pentru Protecția Mediului o serie de modificări sunt efectuate în Codul contravențional.

Limitele minime și maxime ale sancțiunilor aplicate pentru contravențiile prevăzute în art.74 au fost ajustate, astfel ca să nu fie o diferență exagerată între ele, caz în care pot fi comise abuzuri de către agenții constatatori.

Se propune completarea art.119 cu două alineate, care prevăd sancționarea contravențională pentru ***neexecutarea prescripțiilor privind înlăturarea încălcărilor depistate la întreprinderile sau obiectivele legate de folosirea subsolului, necontestate potrivit legislației cu privire la controlul de stat a activității de întreprinzător și efectuarea lucrărilor de extragere a substanțelor minerale utile în lipsa planurilor anuale de dezvoltare a lucrărilor miniere și/sau în lipsa normativelor pierderilor de substanțe minerale utile coordonate conform legislației în vigoare,*** fapte care reies din încălcarea obligațiilor beneficiarilor subsolului, reglementate de normele Codului subsolului.

Prin modificările aduse la art.155 se dorește delimitarea încălcării regulilor de evidență, transport, păstrare, utilizare și înhumare a preparatelor biologice și chimice de aceleași încălcări referitoare la alte substanțe toxice, utilizate în agricultură, astfel că aceste contravenții vor fi constatate în primul caz de Inspectoratul pentru Protecția Mediului, iar în al doilea caz de către Agenția Națională pentru Siguranța Alimentelor.

Codul contravențional se completează cu un nou articol - **Articolul 2491. Încălcarea legislației și reglementărilor privind accesul pe proprietăți și utilizarea partajată a infrastructurii asociate rețelelor publice de comunicații electronice**. Această completare a fost propusă în vederea implementării prevederilor Legii nr. 28 din 10 martie 2016 privind accesul pe proprietăți și utilizarea partajată a infrastructurii asociate rețelelor publice de comunicații electronice.

În proiectul de lege se propune **o nouă redacție a dispoziției art.358**, prin care sunt individualizate faptele, care constituie încălcări a legislației în domeniul apărării împotriva incendiilor și pentru care pot fi aplicate sancțiuni, astfel ca să fie evitate abuzurile agenților constatatori în ceea ce privește interpretarea dispozițiilor legale.

Competența de constatare a contravențiilor de către Inspectoratul Principal de Stat pentru Supravegherea Tehnică a Obiectelor Industriale Periculoase, Inspecția de Stat în Construcții, Inspectoratul de Stat pentru Supravegherea Geodezică, Tehnică și de Regim, Serviciul Protecției Civile și Situațiilor Excepționale trece în competența Agenției pentru Supraveghere Tehnică. În acest sens, se abrogă articolele 416 și 4161.

În scopul evitării dublării de competență, organele de poliție au fost excluse din lista agenților constatatori, pentru contravențiile ce vor fi constatate de Agenția pentru Supraveghere Tehnică (art.159, 160). În același timp, poliția va avea calitatea de agent constatator pentru ***falsificarea informației despre starea și folosirea terenurilor***, contravenție prevăzută la art.115 alin. (4), care în redacția actuală se constată de Inspectoratul Ecologic de Stat.

Inspectorii de muncă din cadrul Agenției pentru Supraveghere Tehnică vor constata contravențiile în domeniul siguranței ocupaționale în toate domeniile de activitate, inclusiv pentru autoritățile administrației publice centrale și locale, cu excepția Ministerului Apărării, Ministerului Afacerilor Interne, Serviciului de Informații și Securitate, Serviciului de Protecție și Pază de Stat, Departamentului instituțiilor penitenciare al Ministerului Justiției și Centrului Național Anticorupție, deoarece acestea au propriile servicii de specialitate, precum și cu excepția contravențiilor în domeniul siguranței ocupaționale, date în competența Agenției Naționale pentru Siguranța Alimentelor, Agenției Protecției Consumatorilor și Supravegherii Pieței, Agenției Sănătății Publice, Inspectoratului pentru Protecția Mediului, Agenției Naționale în Transporturi Auto, Autorității Aeronautice Civile, Agenției Navale, Agenției Naționale pentru Reglementare în Energetică și Agenției Naționale pentru Reglementare în Comunicații Electronice și Tehnologia Informației. În același context, inspectorii de muncă din cadrul Inspectoratului pentru Protecția Mediului vor constata contravențiile în domeniul protecției mediului înconjurător și folosirii resurselor naturale. Modificările vizând includerea siguranței ocupaționale în competența Agenției pentru Supraveghere Tehnică și Inspectoratului pentru Protecția Mediului vor fi operate în Legea securității și sănătății în muncă nr. 186 din 10 iulie 2008, care face parte dintr-un alt proiect de lege ce urmează a fi adoptat în paralel cu proiectul de lege în cauză.

Inspectoratul pentru Protecția Mediului va constata contravențiile care erau de competența Inspectoratului Ecologic de Stat, Agenției pentru Geologie și Resurse Minerale și Agenției „Moldsilva”.

O modificare importantă se referă la transferul de competență în ceea ce privește constatarea contravențiilor în domeniul comunicațiilor electronice, poștale și al tehnologiei informației de la Ministerul Tehnologiei Informației și Comunicațiilor la Agenția Națională pentru Reglementare în Comunicații Electronice și Tehnologia Informației, autoritate ce are funcții de control al domeniului respectiv. În acest sens, se abrogă articolul 4091.

În condițiile în care Inspectoratul Energetic de Stat va fi absorbit de Agenția Națională pentru Reglementare în Energetică și competența de constatare a contravențiilor în domeniul aferent se transferă Agenției Naționale pentru Reglementare în Energetică. În acest sens, se abrogă articolul 4111.

**3. Fundamentarea economico - financiară.**

Implementarea prevederilor proiectului nu necesită cheltuieli suplimentare din bugetul de stat. Crearea Agenției pentru Supraveghere Tehnică și a Inspectoratului pentru Protecția Mediului se va face în limita bugetelor deja aprobate pentru anul 2017 autorităților ce vor face parte din noile structuri: - Inspectoratului Principal de Stat pentru Supravegherea Tehnică a Obiectelor Industriale Periculoase; - Inspecției de Stat în Construcții; - Inspectoratului de Stat pentru Supravegherea Geodezică, Tehnică și de Regim; - Inspectoratului Ecologic de Stat, și Serviciului Piscicol.

Inspectorii specializați în domeniul controlului geologic și supravegherii minieră din cadrul Agenției pentru Geologie și Resurse Minerale urmează a fi transferați Inspectoratului pentru Protecția Mediului.

Inspectorii muncii din cadrul Inspectoratului de Stat al Muncii specializați în domeniul siguranței ocupaționale urmează a fi redistribuiți autorităților care preiau aceste competențe, în cazul de față - Agenției pentru Supraveghere Tehnică și Inspectoratului pentru Protecția Mediului.

O ajustare a cheltuielilor necesare pentru buna funcționare a noilor autorități urmează să se facă la etapa aprobării noilor structuri a Agenției pentru Supraveghere Tehnică și Inspectoratului pentru Protecția Mediului.

**4. Impactul proiectului.**

Prevederile proiectului vor crea cadrul legislativ național corespunzător pentru realizarea atribuțiilor, conform redistribuirii instituționale reglementate prin prevederile Legii nr. 230/2016. Implicit, aprobarea modificărilor propuse va permite și realizarea scopurilor Legii nr. 230/2016 – aplicarea uniformă a normelor ce reglementează procedura de efectuare a controlului de către toate instituțiile cu atribuții de control, inclusiv cele cu statut special; controlul de stat să fie corect, coerent, desfășurat consecvent și în corespundere cu prevederile legii; recurgerea la control, în baza evaluării riscurilor; proporționalitate și oportunitate în ceea ce privește durata și desfășurarea controlului; dreptul de contestare a acțiunilor inspectorilor în Consiliile de soluționare a disputelor, evitarea conflictului de interese și a conflictului de competență, eliminarea dublărilor și deficiențelor din cadrul controalelor, reducerea poverii asupra mediului de afaceri etc.

**4. Modul de încorporare în sistemul actelor normative în vigoare.**

Pentru asigurarea implementării prevederilor proiectului de lege nu este necesară amendarea suplimentară a altor acte legislative. Totuși, modificarea legislației primare impune necesitatea revizuirii legislației secundare (hotărâri de Guvern, ordine ale conducătorilor instituțiilor respective), mai ales în partea ce se referă la aspectele instituționale (administrative și funcționale) proprii Agenției pentru Supraveghere Tehnică și Inspectoratului pentru Protecția Mediului.

**Viceprim-ministru,**

**Ministru al economiei Octavian CALMÎC**